
	                       О Б Щ И Н А  К О С Т И Н Б Р О Д

                          ОБЩИНСКИ СЪВЕТ КОСТИНБРОД

                                        СОФИЙСКА ОБЛАСТ


Н А Р Е Д Б А 
ЗА ОРГАНИЗАЦИЯТА И РАБОТАТА НА ОБЩИНСКИТЕ ПАЗАРИ 

НА ТЕРИТОРИЯТАНА ОБЩИНА КОСТИНБРОД

/Наредбата е приета с Решение №84 / 04.09.2003г. на Общински съвет Костинброд, изм. и доп. с Решение № 599 от 23.07.2025г.на ОбС – Костинброд, в сила от датата, определена в Решение на Съвета на Европейския съюз за приемането на еврото в Република България/


ГЛАВА ПЪРВА
ОБЩИ ПОЛОЖЕНИЯ

Чл.1. Тази наредба урежда условията и реда за откриването, дейността и закриването на пазари на територията на община Костинброд.

Чл.2 (1) По смисъла на тази наредба пазарите са специално обособени места, на които се извършва търговска дейност на дребно с:

1. селскостопанска продукция в прясно или преработено състояние;

2. живи домашни животни и птици;

3. хранителни стоки;

4. цветя, семена, посадъчен материал, инвентар и други стоки за земеделското производство;

5. диворастящи плодове, билки и гъби;

6. екзотични декоративни растения и животни;

7. промишлени стоки, включително употребявани, но годни за ползване;

8. други съпътстващи стоки и услуги.

(2) Търговската дейност на пазарите по ал. 1 може да се извършва на:

1. търговски обекти с постоянен градоустройствен статут;

2. преместваеми съоръжения - будки, павилиони, сергии и др.

3. превозни средства.

Чл.3. Пазарите на територията на общината са:

1 съобразно градоустройствения им статут:

а) с постоянен статут - върху имоти, отредени по ЗРП за пазар;

б) с временен статут - върху имоти, предвидени по ЗРП за обществени и др. мероприятия - до реализирането им.

2. съобразно предназначението им:

а) универсални;

б) специализирани.

3. съобразно срока на съществуването им:

а) безсрочни;

б) за определен срок;

в) в определен ден от седмицата.

Чл.4 (1) Пазари могат да бъдат откривани върху имоти, собственост на държавата, общината, кооперации, юридически лица и физически лица.

(2) Организатор на пазара може да бъде собственикът на имота или лице, което има сключен договор с него за откриване и експлоатация на пазар в имота.

(3) Организатор на пазар може да бъде:

а) общината;

б) юридически лица - регистрирани по ТЗ или по ЗК;

в) физически лица - регистрирани по ТЗ.


ГЛАВА ВТОРА 
ОТКРИВАНЕ НА ПАЗАРИ

Чл.5 (1) Пазарите на територията на общината, които са с постоянен статут и безсрочни, се откриват с решение на общинския съвет по предложение на кмета на общината.

(2) Предложението по чл. 1 трябва да бъде придружено с техникоикономическа обосновка за необходимостта от пазар на съответното място, неговото местоположение, площ и точни граници, в съответствие с архитектурните, екологичните, комуникационните, транспортните и други нормативни изисквания. Към обосновката се прилагат и писмени становища от съответните специализирани служби - ХЕИ, ДВСК, РПУ, ПАБ, както и от дирекция "ТСУ и С, икономическа и социална политика и ГРАО” на общината.

(3) С решението по ал. 1 се определят:

1. организатора на пазара;

2. градоустройствения статут;

3. предназначението;

4. срока на съществуване;

5. местоположение, площ и точни граници;

6. работното време за търговска дейност, зареждане и почистване - съобразно изискванията за опазване на обществения ред и спокойствието на гражданите;

7. процент (не по-малко от 5%) от търговските обекти, съоръжения и места, предназначени за отдаване под наем на:

а) инвалиди;

б) производители на селскостопанска продукция от общината;

8. други специфични изисквания.

(4) Решението се приема ако е изградена или има възможност да се изгради необходимата инфраструктура: водоснабдяване, канализация, електрификация, пешеходни зони за посетителите на пазара, алеи за достъп на транспортни средства до съответните сектори за търговия и услуги, места за паркиране, тоалетни и други съоръжения, необходими за нормалното им функциониране.

Чл.6 (1) Пазарите, общинска собственост, с временен статут, за определен срок, в определен ден от седмицата се откриват със заповед на кмета на общината. Ако са в населени места извън общинския център, това става по предложение на кметовете на кметства и кметските наместници.

(2) Предложението трябва да отговаря на условията на чл.5, ал.2.

(3) Заповедта на кмета съдържа изискванията на чл.5, ал.3.

Чл.7 (1) Пазари върху имоти, собственост на държавата, кооперации, юридически лица или физически лица могат да се откриват при условие, че имотите са отредени по действащ УП за пазари.

(2) Организаторът на пазар върху имот по ал. 1 следва да подаде молба до кмета на общината, придружена с документите и данните за обстоятелствата по чл. 5, ал. 2, ал. 3 и ал. 4 и чл. 8 на тази наредба.

Чл.8 (1) Организаторът на пазара подава молба до кмета на общината за регистрация на пазара.

(2) Към молбата се прилагат следните документи:

1. регистрация на организатора като търговец;

2. решението на общинския съвет, съответно заповедта на кмета;

3. необходимите документи, строителни книжа и разрешения за въвеждане на пазара в експлоатация;

4. данъчна регистрация и регистрация по БУЛСТАТ;

5. срока на съществуване;

6. правилник за организация и дейност на пазара;

7. други документи, изискващи се от специални нормативни актове.

Чл.9 (1) Кметът на общината или упълномощено от него длъжностно лице извършва проверка на представените документи, като кметът е длъжен да се произнесе по молбата в срок от:

- тридесет работни дни от подаване на молбата за постоянните пазари;

- четиринадесет дни от подаване на молбата - за временните и специализирани пазари.

(2) В случаите,когато към молбата не са приложени необходимите документи,на молителя се изпраща съобщение да отстрани пропуските в седемдневен срок.

(3) Ако в срока по ал. 2 пропуските не бъдат отстранени, кметът на общината издава писмен мотивиран отказ, който се съобщава на молителя по реда на ГПК.

(4) Отказите за регистрация могат да се обжалват по реда и в сроковете на Закона за административното производство.

Чл.10. В периода от подаването на молбата до произнасянето на кмета в срока по чл. 9, ал. 1 пазарът не функционира.

Чл.11 (1) Пазарите, за които са представени всички необходими документи, се вписват в регистър "Пазари" на общината, който се води от длъжностно лице, определено със заповед на кмета на общината.

(2) За всеки отделен пазар в регистъра по ал. 1 задължително се вписват следните обстоятелства:

- адрес на пазара;

- данни за собственика на имота;

-регистрация на организатора като търговец;

-решението на общинския съвет, съответно заповедта на кмета;

- необходимите документи, строителни книжа и разрешения за въвеждане на пазара в експлоатация;

- данъчна регистрация и регистрация по БУЛСТАТ;

- правилник за организация и дейност на пазара.

Чл.12. За извършената регистрация кметът на общината издава удостоверение за регистрация на пазара (приложение №1).

Чл.13. Длъжностното лице по чл. 9, ал. 1 съхранява в отделни досиета документите на всеки регистриран пазар на територията на общината.

Чл.14. При промяна на обстоятелствата, подлежащи на регистрация, организаторът на пазара е длъжен в 14 - дневен срок от настъпването им да уведоми кмета на общината, който издава ново удостоверение в срока по чл.9, ал.1 със съответните промени.

Чл.15. Удостоверението за регистрация се съхранява от организатора, като копие от него се поставя на видно място на пазара.


ГЛАВА ТРЕТА 
ОРГАНИЗАЦИЯ И ДЕЙНОСТ НА ПАЗАРИТЕ

Чл.16. С Правилника за организация и дейност на пазара се определят:

1. предназначението на пазара;

2. схема за устройството на пазара;

3. забранените за продажба стоки и забраните за осъществяване на определени дейности;

4. документите, които трябва да притежават лицата, осъществяващи търговска дейност /съгласно Наредбата за регистрация, организация и работа на обектите за търговия и услуги на територията на община Костинброд/;

5. редът за предоставяне и ползване на открити и закрити търговски обекти, съоръжения и места;

6. видове наеми и такси, начинът за тяхното събиране и редът за обезпечаването им;

7. редът за информиране на купувачите за цените и други условия за продажба на стоките - информационни табла, етикети и други;

8. редът и условията за осъществяване на реклама от участниците в пазара;

9. правата и задълженията на участниците в пазара;

10. права и задължения на организатора на пазара;

11. редът и начинът на транспортиране, разтоварване и подреждане на стоките;

12. редът и начинът за почистване и охрана на пазара;

13. работното време, съобразено с изискванията за опазване на обществения ред и спокойствието на гражданите;

14. видове нарушения и предвидените за тях санкции, както и редът за тяхното налагане;

15. други специфични правила и изисквания, съобразно особеностите на отделния вид пазар.

Чл.17. Търговска и обслужваща дейност на пазарите може да се извършва от:

1. лица - търговци по смисъла на чл.1 от Търговския закон;

2. физически и юридически лица, които се занимават със селскостопанска дейност и притежават необходимата регистрация като производители;

Чл.18. Организаторът на пазар, на който се продава селскостопанска продукция в прясно състояние, е длъжен да постави най-малко един брой контролни везни, на които купувачите могат свободно и безплатно да извършват контролно измерване на закупената от тях продукция.

Чл.19. Местата, обектите и съоръженията на пазари, изградени върху имоти общинска собственост или такива, включени в капитала на търговски дружества с над 50 % общинско участие се предоставят под наем след провеждане на по реда на Наредбата за реда за придобиване и разпореждане с общинско имущество на територията на община Костинброд.

(1) В Правилника за организация и дейност на пазара, в зависимост от предназначението му, могат да бъдат предвидени преференциални условия за участие в конкурса за отдаване под наем на обектите и съоръженията на пазара за:

1. производители на селскостопанска продукция;

2. производители и дистрибутори на български стоки;

3. търговци, които предлагат специфични стоки и услуги;

4. жители от района, на чиято територия е разположен пазара.

(2) Основанията за предимство се доказват от лицата, които искат да го ползват.

(3) При допуснати нарушения при провеждане на процедурата по ал. 1 заинтересованите лица могат да потърсят правата си по ЗАП.

(4) За незаетите места, обекти и съоръжения след провеждане на процедурата по ал. 1 се обявява и провежда нов конкурс.

Чл.20 (1) Списъкът и редът за предоставяне на обектите, местата и съоръженията за инвалиди се утвърждават от организатора на пазара и се изпраща на национално представените организации на инвалиди и организации за инвалиди за разпределение между членовете им.

(2) Организациите по ал. 2 са длъжни да представят списък на техни членове, с които да бъдат сключени договори за наем, като посочват и дейността, която ще се извършва.

(3) Ако в 14 (четиринадесет) дневен срок организациите не представят списъка по ал.2, организаторът на пазара отдава запазените обекти, места и съоръжения по общия ред.


ГЛАВА ЧЕТВЪРТА 
ЗАКРИВАНЕ НА ПАЗАРИ

Чл.21 (1) Пазарите се закриват:

1. с изтичане на срока, за който са открити;

2. с решение на ОбС - за пазарите по чл.5, ал.1 - по мотивирано предложение на кмета на общината. С решението се определят реда, условията и срока за закриване на пазара;

3. със заповед на кмета на общината - за пазарите по чл.6, ал.1.

(2) След закриването на пазара регистрацията му в регистър "Пазари" на общината се заличава.

Чл.22 (1) Регистрацията се отменя в следните случаи:

1. организаторът на пазара е:

а) взел решение за закриване на пазара;

б) прекратил договора със собственика на имота за откриване и експлоатация на пазар в имота;

2. срокът на съществуване на пазара е изтекъл.

3. по мотивирано предложение на контролните органи, в случаите, когато са констатирани системни нарушения на санитарно-хигиенните, екологичните, противопожарните, ветеринарните и др. изисквания и нормативи, както и когато с дейността на пазара се създават условия за нарушаване на обществения ред, спокойствието на гражданите и безопасността на движението. В този случай пазара се закрива в 14 (четиринадесет) дневен срок.

(2) Заличаване от регистъра се извършва с мотивирана заповед на кмета на общината, която се съобщава, на организатора на пазара по реда на ГПК.

(3) Заповедта подлежи на обжалване по ЗАП.


ГЛАВА ПЕТА 
КОНТРОЛ И САНКЦИИ

Чл.23 (1) Организаторите на пазарите са длъжни да упражняват ежедневен контрол върху дейността на лицата, които извършват търговска и обслужваща дейност на територията на пазарите, за спазване на Правилника за организация и дейност на пазара, нормативните актове и решенията на организатора, свързани с дейността на пазара.

(2) При констатиране на нарушения, организаторът на пазара е длъжен да предприеме всички необходими действия за незабавното им отстраняване.

Чл.24 (1) Контролът по спазването на разпоредбите на тази наредба се осъществяват от кмета на общината или упълномощени от него длъжностни лица от общинската администрация.

(2) Длъжностните лица по ал. 1 имат право да извършват проверки на организаторите на пазарите, както и на лицата, които извършват търговска и обслужваща дейност на територията на пазарите.

(3) При констатиране на нарушения на дейността или несъответствие на реалното положение с извършената регистрация, длъжностните лица съставят констативни актове на нарушителите.

(4) Наказателните постановления се издават от кмета на общината.

(5) За образуването на административно-наказателни производства за нарушения на тази наредба, съставянето на актове, издаването, връчването и обжалването на наказателните постановления и тяхното изпълнение се прилагат разпоредбите на Закона за административните нарушения и наказания.

(6) изм. и доп. с Решение № 599 от 23.07.2025г. на ОбС – Костинброд, в сила от датата, определена в Решение на Съвета на Европейския съюз за приемането на еврото в Република България. За неспазване на разпоредбите на настоящата наредба се налагат глоби в размер до 500 (петстотин) лева /255.65 евро/, а при повторно нарушение - и временно лишаване от правото да се упражнява определена дейност.

Чл.25 (1) При констатиране, че даден пазар работи без необходимата регистрация, длъжностните лица по чл.25, ал.1 незабавно уведомяват органите на ХЕИ, ДВСК, РПУ, ПАБ и техническите служби на съответния район за предприемане на действия за прекратяване дейността на пазара и премахване на сградите и съоръженията, изградени или разположени без необходимите документи и разрешения.

(2) Едновременно с това се уведомяват поделенията на “ВиК” и "Електроразпределение” - Софийска област с разпореждане за прекратяване на снабдяването с вода и електроенергия на пазара.


ПРЕХОДНИ И ЗАКЛЮЧИТЕЛНИ РАЗПОРЕДБИ 

§1.(1) В срок до 1 март 2004 г. организаторите на всички съществуващи на територията на община Костинброд пазари да приведат дейността си в съответствие с разпоредбите на тази наредба.

§2. Указания по тълкуването и прилагането на наредбата се дават от кмета на общината.

§3.Тази наредба се издава на основание чл.21, ал.1, т.13 и чл.22, ал.1 от Закона за местното самоуправление и местната администрация.

